钦定古今图书集成/历象汇编/乾象典/第082卷 > 开化寺楼看雨联句 陆龟蒙
## 钦定古今图书集成/历象汇编/乾象典/第082卷 > 开化寺楼看雨联句 陆龟蒙

海上风雨来，掀轰杂飞电。登楼一凭槛，满眼蛟龙战。
〈龟蒙〉须臾造化惨，倏忽堪舆变。万户响戈鋋，千家披组
练。〈皮日休〉群飞抛轮石，杂下攻城箭。点急似摧胸，行斜
如中面。〈龟蒙〉细洒魂空冷，横飘目能眩。垂檐珂珮喧，㩧
瓦珠玑溅。〈日休〉《无言九》陔远，瞬息驰应遍。密处正垂緪，
微时又悬线。〈龟蒙〉写作玉界破，吹为“《羽林》旋。”翻伤列缺
劳，却怕丰隆倦。〈日休〉“遥瞻山露色，渐觉云成片。”远树欲
鸣蝉，深檐尚藏燕。〈龟蒙〉“残雷隐辚尽，反照依微见。”天光
洁似磨，湖彩熟于练。〈日休〉疏帆逗前渚，晚磬分凉殿。接
思强挥毫，窥词几焚研。〈龟蒙〉佶栗乌皮几，轻明白羽扇。
毕景好疏吟，馀凉可清宴。〈日休〉君携下高磴，僧引还深
院。駮藓净铺筵，低松湿垂鬋。〈龟蒙〉斋明乍虚豁，林霁逾
葱蒨。早晚重登临，欲去多离恋。〈日休〉